Knap var kampen fløjtet af efter Hobro IK's suveræne 4-0-sejr over FC Nordsjælland søndag eftermiddag, før sportschef Jens Hammer Sørensen stod klar med endnu en god nyhed: Angriber og mål-aficionado Pål Alexander Kirkevold er for første gang udtaget til bruttotruppen på det norske landshold, som skal spille to testkampe i november. - Vi har det fra det norske fodboldslandshold selv, men om han klarer den endelige udtagelse, som foregår på tirsdag, kan vi ikke sige noget om nu, siger Daniel Lindemann Jakobsen, presseansvarlig i Hobro IK til TV2 Nord. Den foreløbige udtagelse kommer efter en særdeles god periode for Pål Kirkevold i den danske Superliga. Søndag eftermiddag gav han endnu en opvisning og scorede for tiende kamp i træk til 1-0 på DS Arena mod ligaens nummer to. En stime, der da også har resulteret i en særlig "Pål=Mål"-trøje, som Hobro IK har til salg på klubbens hjemmeside. Det er dog ikke første gang, Pål Kirkevold nævnes i forbindelse med det norske landshold. Det har længe været den 26-årige angribers store drøm at få debut i nationalfarverne, men da der skulle sættes en trup i september, blev han vraget til fordel for andre spillere. Om det lykkes for Kirkevold at skaffe sig en plads i nettotruppen, vides først tirsdag, hvor et endnu ukendt antal spillere skal skæres fra bruttotruppen.
26-årige Pål Kirkevold er et skridt tættere på sin drøm at få debut på det norske landshold. Tirsdag sættes den endelige trup.